b'\n_START_ARTICLE_\nKambja kogudus\n_START_PARAGRAPH_\nEELK Kambja kogudus on luterlik kogudus Kambjas._NEWLINE_Kogudus kuulub Tartu praostkonda._NEWLINE_Koguduse \xc3\xb5petaja on Andrus M\xc3\xb5ttus, organist Aleksandr Arusoo. Juhatuse esimees on Reido Orov._NEWLINE_Jumalateenistused on igal p\xc3\xbchap\xc3\xa4eval algusega kell 11.00 Kambja kirikus.\n_START_SECTION_\nKatoliku aeg\n_START_PARAGRAPH_\nEsimest korda on mainitud Kambja preestrit Tartu piiskopkonnas 26. detsembril 1330. Kambja kihelkonda on esimest korda mainitud 21. oktoobril 1471. Kihelkonna rajajaks peetakse Suure-Kambja maaisandat Buxh\xc3\xb6vdet, kes kirikum\xc3\xb5isa tarbeks kinkinud osa oma valdustest._NEWLINE_Vene-Liivi s\xc3\xb5ja alguses 1558 p\xc3\xb5letasid Moskva v\xc3\xa4ed Kambja kiriku. 1613. aastal oli Kambja kivikirik veel ilma katuseta ja ilma vaimulikuta. Alles 1642. aastal seati kirik p\xc3\xb5hjalikult korda. Esimese luterliku kiriku\xc3\xb5petajana nimetatakse Johann Printzi aastal 1626.\n_START_SECTION_\nRootsi aeg\n_START_PARAGRAPH_\nAastatel 1660\xe2\x80\x931701 oli Kambjas ametis Andreas Virginus, kes t\xc3\xb5lkis seal koos oma poja Adrian Virginiusega Uue Testamendi l\xc3\xb5unaeesti keelde. Wastne Testament ilmus tr\xc3\xbckis 1686. Tuntuks on saanud Kambja kihelkonna poiss Ignatsi Jaak, kes siin hiljem ka koolmeistri ametit pidas.\n_START_SECTION_\nVene aeg\n_START_PARAGRAPH_\n1704. aastal h\xc3\xa4vitasid Vene v\xc3\xa4ed P\xc3\xb5hjas\xc3\xb5ja k\xc3\xa4igus Kambja kiriku, mis 1721. aastal uuesti \xc3\xbcles ehitati. Vanimad kirikuraamatud on s\xc3\xa4ilinud aastast 1719._NEWLINE_1726. aastal oli suur n\xc3\xa4lg ja 1730. aastal valitses maal kohutav p\xc3\xb5ud. Sel ajal k\xc3\xa4idi nii hoolsasti kirikus, et kiriku visitatsiooniprotokollides nimetatakse vaid kaht meest, kes pole armulaual k\xc3\xa4inud._NEWLINE_1738. aastal algas Kambjas vennastekoguduse \xc3\xa4rkamine, mis kiiresti levis. Albrecht Sutori, Michael Morgneri jt t\xc3\xb6\xc3\xb6 tulemusena kujunes Kambja kihelkond sajandi keskpaigas vennastekoguduse liikumise keskuseks L\xc3\xb5una-Eestis._NEWLINE_1785\xe2\x80\x931808 oli Kambja \xc3\xb5petajaks Heinrich Andreas Erxleben, kes andis v\xc3\xa4lja Tartu murdes Vana Testamendi l\xc3\xbchikese kokkuv\xc3\xb5tte ja vennastekoguduse lauluraamatu. T\xc3\xa4htsaimaks k\xc3\xb6striks oli talurahva p\xc3\xa4ritolu Johann Thal, kes ehitas Kambjasse 1772. aastal Tartumaa maakirikute esimese oreli. 1773 l\xc3\xb5petati kirikusse ja kiriku aeda matmine ning rajati Kambja surnuaed._NEWLINE_\xc3\x95petaja Gustav Emmanuel Stockenbergi ajal oli Kambjas armulaual k\xc3\xa4ijaid eriti rohkesti. Osaliselt oli see tingitud vennastekoguduse suurest m\xc3\xb5just Kambja kihelkonnas._NEWLINE_\xc3\x95petaja Carl Eduard Hasselblatti ajal 1874 ehitati Kambja kirik suuremaks._NEWLINE_1904. aastal p\xc3\xbchitseti kihelkonna l\xc3\xb5unaosas sisse Kr\xc3\xbc\xc3\xbcdneri abikirik.\n_START_SECTION_\nEesti Vabariigi aeg\n_START_PARAGRAPH_\n1926 \xe2\x80\x93 rajati Kambja alevik ja kirikus tehti p\xc3\xb5hjalik remont._NEWLINE_1932 \xe2\x80\x93 k\xc3\xbclastas Kambjat Rootsi kroonprints Gustaf Adolf. Prints istutas kirikuaeda tamme, mis kasvab v\xc3\xa4rava k\xc3\xb5rval praegugi._NEWLINE_1934 \xe2\x80\x93 peeti esimene Kambja kihelkonna vaimulik laulup\xc3\xa4ev._NEWLINE_1937 \xe2\x80\x93 ehitati kiriku l\xc3\xa4\xc3\xa4nefassaadile Arnold Matteuse projekti j\xc3\xa4rgi uus kivist 53 meetri k\xc3\xb5rgune torn \xc3\xbches trepikodadega.\n_START_SECTION_\nVaremete aeg\n_START_PARAGRAPH_\n19. augustil 1944 p\xc3\xb5letasid sissetungivad N\xc3\xb5ukogude v\xc3\xa4ed Kambja kiriku veelkord maha. Varemetesse j\xc3\xa4i nii kirik kui kogudus. Viimane jumalateenistus peeti 1951. aastal K\xc3\xb6strim\xc3\xa4el, mil \xc3\xb5petaja Peeter Kohandi \xc3\xb5nnistas 8 leerilast. Kogudus liideti N\xc3\xb5oga, mida alates 1954. aastast teenis vanglast vabanenud Harald Tammur._NEWLINE_Vaatamata korduvatele palvetele ei saanud kogudus kiriku taastamiseks luba. Varemetes kasvasid puud ja v\xc3\xb5sa._NEWLINE_1987. aastal t\xc3\xa4histati Kambjas rahvakooli aastap\xc3\xa4eva, taaselustus kiriku kordategemise soov. Ajad muutusid ja Kambja sovhoos asus organiseerima kiriku taastamist.\n_START_SECTION_\nT\xc3\xa4nap\xc3\xa4ev\n_START_PARAGRAPH_\n1994 \xe2\x80\x93 taastati iseseisev kogudus ning j\xc3\xb5ulu\xc3\xb5htu jumalateenistus peeti taas Kambja kirikus._NEWLINE_2009 \xe2\x80\x93 p\xc3\xbchitseti sisse taastatud Kambja kirik._NEWLINE_2008 ja 2012 oli Kambja \xc3\xbcle-eestilise kristliku noortelaagri (J\xc3\xa4Pe) asupaigaks.'